*****

ΚΑΝΟΝΙΣΜΟΣ (ΕΟΚ) αριθ. 985/87 ΤΗΣ ΕΠΙΤΡΟΠΗΣ

της 6ης Απριλίου

που καθορίζει, για την περίοδο εμπορίας 1986/87, τα ποσά που πρέπει να καταβληθούν στις αναγνωρισμένες οργανώσεις παραγωγών ελαιολάδου και στις ενώσεις τους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 20δ παράγραφος 4,

Εκτιμώντας:

ότι το άρθρο 20δ του κανονισμού αριθ. 136/66/ΕΟΚ προβλέπει ότι παρακρατείται ένα ποσοστό του ποσού της ενίσχυσης στην παραγωγή για να συμβάλει στη χρηματοδότηση των δραστηριοτήτων των οργανώσεων των παραγωγών και των ενώσεών τους·

ότι το άρθρο 8 παράγραφος 2 του κανονισμού (ΕΟΚ) αριθ. 3061/84 της Επιτροπής της 31ης Οκτωβρίου 1984 για λεπτομέρειες εφαρμογής του καθεστώτος ενίσχυσης στην παραγωγή ελαιολάδου (3), προβλέπει ότι, πριν από την έναρξη κάθε περιόδου και από την περίοδο εμπορίας 1985/86, τα ποσά που θα καταβληθούν στις οργανώσεις των παραγωγών και στις ενώσεις τους καθορίζονται με βάση την πείρα που αποκτήθηκε και συναρτήσει των προβλέψεων για το συνολικό ποσό που θα κατανεμηθεί· ότι η παρακράτηση καθορίστηκε για την περίοδο 1986/87 από τον κανονισμό (ΕΟΚ) αριθ. 1459/86 του Συμβουλίου (4), στο ίδιο επίπεδο με εκείνο που είχε καθοριστεί προηγουμένως· ότι πρέπει, λαμβάνοντας υπόψη τις προβλέψεις της παραγωγής και την πείρα που αποκτήθηκε, να προσδιορίσουν στο ακόλουθο επίπεδο τα εν λόγω ποσά·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1986/87 και μέσα στα όρια, για κάθε κράτος μέλος, του ποσού που προκύπτει από την παρακράτηση στην ενίσχυση που αναφέρεται στο άρθρο 20δ του κανονισμού αριθ. 136/66/ΕΟΚ:

α) το ποσό που αναφέρεται στο άρθρο 11 παράγραφος 1 στοιχείο α) του κανονισμού (ΕΟΚ) αριθ. 2261/84 του Συμβουλίου (5), καθορίζεται σε 2 ECU ανά μέλος των οργανώσεων παραγωγών που αποτελούν την κάθε ένωση·

β) για κάθε έλεγχο των δηλώσεων καλλιέργειας, που πραγματοποιείται σύμφωνα με το άρθρο 6 παράγραφος 1 δεύτερη περίπτωση του κανονισμού (ΕΟΚ) αριθ. 2261/84, οι οργανώσεις παραγωγών εισπράττουν ποσό 80 ECU· στην περίπτωση που ο έλεγχος αφορά ελαιοκομικές εκτάσεις άνω των 3, 10 και 30 εκταρίων, το ποσό αυτό προσαυξάνεται κατά 50, 100 και 150 ECU αντίστοιχα·

γ) το υπόλοιπο του ποσού της παρακράτησης στην ενίσχυση που αναφέρεται στο άρθρο 20δ του κανονισμού αριθ. 136/66/ΕΟΚ κατανέμεται μεταξύ των οργανώσεων των παραγωγών ανάλογα με τις αιτήσεις ενίσχυσης που έχουν εξετασθεί από τις εν λόγω οργανώσεις.

Με την επιφύλαξη του άρθρου 11 παράγραφος 3 του κανονισμού (ΕΟΚ) αριθ. 2261/84, στην περίπτωση που μια ένωση, αφού έχει εκπληρώσει όλα τα καθήκοντά της που προβλέπονται από την κοινοτική νομοθεσία, δεν έχει χρησιμοποιήσει εξ ολοκλήρου το ποσό που προκύπτει από τη χρηματοδότηση που προβλέπεται στο στοιχείο α), πρέπει να διανείμει το υπόλοιπο μεταξύ των οργανώσεων παραγωγών, από τις οποίες αποτελείται, σύμφωνα με τον αριθμό των μελών των οργανώσεων αυτών.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Απριλίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ.172 της 30. 9. 1966, σ. 3025/66.

(2) ΕΕ αριθ. L 133 της 21. 5. 1986, σ. 8.

(3) ΕΕ αριθ. L 288 της 1. 11. 1984, σ. 52.

(4) ΕΕ αριθ. L 133 της 21. 5. 1986, σ. 15.

(5) ΕΕ αριθ. L 208 της 3. 8. 1984, σ. 3.